b'\n_START_ARTICLE_\nFujitsu Finland\n_START_SECTION_\nHistoria\n_START_PARAGRAPH_\nFujitsun juuret Suomessa ulottuvat 1960-luvulle Suomen Kaapelitehtaan elektroniikka-osastoon, josta my\xc3\xb6hemmin tuli Nokia Elektroniikka ja osa Nokia-yhtym\xc3\xa4\xc3\xa4. 1980- ja 1990-luvuilla Nokia Elektroniikka valmisti MikroMikko-mikrotietokoneita sek\xc3\xa4 valmisohjelmisto ToimistoTiimi\xc3\xa4 (nyk. Teamware Office)._NEWLINE_Yrityksen nimi muuttui omistajanvaihdoksen my\xc3\xb6t\xc3\xa4 vuonna 1991 ICL Dataksi. Samoihin aikoihin siit\xc3\xa4 eriytyiv\xc3\xa4t omiksi yrityksikseen Fujitsu Siemens Computers Oy ja Teamware Group Oy. Vuonna 1996 k\xc3\xa4ynnistyi investointi Patja-toimintamalliin. Samaan aikaan sovellusliiketoiminta keskittyi valmisohjelmistoihin. _NEWLINE_Vuonna 2000 nimi vaihtui ICL Invia Oyj:ksi, ja yhti\xc3\xb6 valmistautui listautumaan Helsingin p\xc3\xb6rssiin. Internet-huuma oli kuitenkin laantumassa, ja kuplan puhkeaminen l\xc3\xa4hestyi, joten yhti\xc3\xb6 lykk\xc3\xa4si listautumissuunnitelmaa ja my\xc3\xb6hemmin luopui siit\xc3\xa4. Vuonna 2002 yhti\xc3\xb6n nimi muutettiin Fujitsu Invia Oyj:ksi. Fujitsu Services Oy oli nimen\xc3\xa4 k\xc3\xa4yt\xc3\xb6ss\xc3\xa4 lokakuusta 2003 l\xc3\xa4htien. Fujitsu Technology Solutions Oy fuusioitui Fujitsu Services Oy:hyn kev\xc3\xa4\xc3\xa4ll\xc3\xa4 2010. Fujitsu Services Oy:n nimi muuttui 1.10.2011 Fujitsu Finland Oy:ksi.\n_START_SECTION_\n2000-luvun tietovuotojuttu\n_START_PARAGRAPH_\nFujitsun Suomen-toimitusjohtajana 2003\xe2\x80\x932013 toiminut Yrj\xc3\xa4n\xc3\xa4 Ahto tuomittiin vuonna 2013 k\xc3\xa4r\xc3\xa4j\xc3\xa4oikeudessa ehdolliseen vankeuteen kahdesta t\xc3\xb6rke\xc3\xa4st\xc3\xa4 petoksesta. Asianomistajina jutussa ovat V\xc3\xa4est\xc3\xb6rekisterikeskus ja Valvira, joiden salassa pidett\xc3\xa4vi\xc3\xa4 tietoja oli vuonna 2004 syytt\xc3\xa4j\xc3\xa4n mukaan vuotanut Fujitsun tekem\xc3\xa4n yrityskaupan takia kolmannelle osapuolelle. Oikeus katsoi Ahdon salanneen tietovuodon, joka paljastui vasta vuonna 2009.'